Ir-Regolament tal-Kunsill (KE) Nru 780/98
tas-7 ta' April 1998
li jemenda Regolament (KE) Nru 1488/96 dwar il-proċedura biex ikunu adottati l-miżuri xierqa meta jkun hemm nuqqas ta' element essenzjali għall-kontinwazzjoni ta' miżuri ta' appoġġ għal Sieħeb Mediterranju
IL-KUNSILL TA' L-UNJONI EWROPEA,
Wara li kkonsidraw it-Trattat li jistabbilixxi l-Komunità Ewropea, u b'mod partikolari l-Artikolu 235 tiegħu,
Wara li kkonsidraw il-proposta mill-Kummissjoni [1],
Wara li kkonsidraw l-opinjoni tal-Parlament Ewropew [2],
Billi l-Artikolu 3 tar-Regolament tal-Kunsill (KE) Nru 1488/96 tat-23 ta' Lulju 1996 dwar miżuri finanzjarji u tekniċi biex jakkumpanjaw (MEDA) ir-riforma ta' strutturi ekonomiċi u soċjali fil-qafas ta' l-isħubija Ewro-Mediterranja [3] jipprovdi li l-imsemmi Regolament hu bbażat fuq ir-rispett għal prinċipji demokratiċi u r-regola tal-liġi kif ukoll għad-drittijiet tal-bniedem u libertajiet fundamentali, li jikkostitwixxu elementi essenzjali tiegħu, li l-vjolazzjoni ta' dan l-element tiġġustifika l-adozzjoni ta' miżuri xierqa;
Billi l-Artikolu 16 tar-Regolament (KE) Nru 1488/96 jipprovdi li l-proċedura definittiva biex ikunu adottati l-miżuri xierqa meta element essenzjali għall-kontinwazzjoni ta' miżuri ta' appoġġ għal sieħeb Mediterranju jkun nieqes għandu jiġi stabbilit sat-30 ta' Ġunju 1997;
Billi hu għaldaqstant meħtieġ li jkun emendat ir-Regolament (KE) Nru 1488/96 biex tkun stabbilita dik il-proċedura;
Billi t-Trattat ma pprovdiex, sabiex ikun adottat dan ir-Regolament, poteri minbarra dawk ta' l-Artikolu 235,
ADOTTA DAN IR-REGOLAMENT:
Artikolu 1
L-Artikolu 16 tar-Regolament (KE) Nru 1488/96 għandu jinbidel b'dan li ġej:
"Artikolu 16
Meta element essenzjali għall-kontinwazzjoni ta' miżuri ta' appoġġ għal sieħeb Mediterranju jkun nieqes, il-Kunsill jista', meta jaġixxi b'maġġoranza kwalifikata fuq proposta tal-Kummissjoni, jiddeċiedi dwar miżuri xierqa."
Artikolu 2
Dan ir-Regolament għandu jidħol fis-seħħ fit-tielet jum ta' wara il-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fil-Lussemburgu, fis-7 ta'April 1998.